CELEX: 62010CN0156
Language: hu
Date: 2010-04-06 00:00:00
Title: C-156/10. P. sz. ügy: A Törvényszék (negyedik tanács) T-34/07. sz., Karen Goncharov kontra Belső Piaci Harmonizációs Hivatal (védjegyek és formatervezési minták) (OHIM), az OHIM fellebbezési tanácsa előtti eljárásban részt vevő másik fél: a DSB, ügyben 2010. január 21-én hozott ítélete ellen Karen Goncharov által 2010. április 6-án benyújtott fellebbezés

5.6.2010   
            
            
               HU
            
            
               Az Európai Unió Hivatalos Lapja
            
            
               C 148/21
            
         A Törvényszék (negyedik tanács) T-34/07. sz., Karen Goncharov kontra Belső Piaci Harmonizációs Hivatal (védjegyek és formatervezési minták) (OHIM), az OHIM fellebbezési tanácsa előtti eljárásban részt vevő másik fél: a DSB, ügyben 2010. január 21-én hozott ítélete ellen Karen Goncharov által 2010. április 6-án benyújtott fellebbezés
   (C-156/10. P. sz. ügy)
   2010/C 148/32
   Az eljárás nyelve: német
   
      Felek
   
   
      Fellebbező: Karen Goncharov (képviselők: A. Späth und G. N. Hasselblatt ügyvédek)
   
      Többi fél az eljárásban: Belső Piaci Harmonizációs Hivatal (védjegyek és formatervezési minták) (OHIM), DSB
   
      A fellebbező kérelmei
   
   
               —
            
            
               A Bíróság helyezze hatályon kívül a Törvényszék 2010. január 21-i ítéletét (T-34/07. sz. ügy),
            
         
               —
            
            
               helyezze hatályon kívül a Belső Piaci Harmonizációs Hivatal (védjegyek és formatervezési minták) (OHIM) második fellebbezési tanácsának 2006. december 4-i határozatát (R 1330/2005-2. sz. ügy), és
            
         
               —
            
            
               az OHIM-ot kötelezze a Bíróság, a Törvényszék és a fellebbezési tanács előtti eljárásban felmerült költségek, valamint a fellebbező költségeinek viselésére.
            
         
      Jogalapok és fontosabb érvek
   
   A felperes előadja, hogy a Törvényszék T-34/07. sz. ügyben 2010. január 21-én hozott ítéletét azért kell hatályon kívül helyezni, mert sérti a közösségi védjegyről szóló, 1993. december 20-i 40/94/EK tanácsi rendelet (amelynek helyébe a közösségi védjegyről szóló, 2009. február 26-i 207/2009/EK tanácsi rendelet lépett) 8. cikke (1) bekezdésének b) pontjában foglalt, a lajstromozásra vonatkozó viszonylagos kizáró okról szóló rendelkezést.
   A Törvényszék jogilag tévesen alkalmazta az összetéveszthetőség megítélésére vonatkozó általános elveket. A Törvényszék többek között nem értékelte átfogóan a szóban forgó ügy körülményeit, mivel figyelmen kívül hagyta, hogy a szóban forgó védjegyeket betűszavak alkotják.
   A Törvényszék határozatát végeredményben arra a tapasztalatra alapítja, hogy a fogyasztó rendszerint nagyobb jelentőséget tulajdonít a szavak első részének. A megtámadott védjegyben szereplő „W” betű alakjában mutatkozó eltérés e tekintetben nem elegendő ahhoz, hogy ki lehessen zárni a vizuális és hangzásbeli hasonlóságot.
   A Törvényszék ennek megállapításakor nem vette figyelembe, hogy az ütköző védjegyek esetében nem szavakról, hanem betűszavakról van szó. Az ítélet indokolásából kitűnik, hogy a Törvényszék nem végezte el az összetéveszthetőség átfogó vizsgálatát, hanem csupán egy tapasztalati megállapításra támaszkodott, amely ráadásul a jelen ügyben egyáltalán nem alkalmazható.
   A fogyasztó a betűszavak esetében ugyanis hozzászokott ahhoz, hogy minden egyes betűnek külön figyelmet szenteljen. A szavakból álló szóvédjegyekre vonatkozó tapasztalati megállapításokat ezért nem lehet minden további nélkül a betűszóból álló szóvédjegyekre is alkalmazni.